**СЪОБЩЕНИЕ**

**Уважаеми млади фермери, ползватели по договори, сключени при условията на подмярка 6.1 от ПРСР 2014-2020,**

ДФ “Земеделие” - Разплащателна Агенция (РА) Ви уведомява, че съгласно чл.14, ал.2 от Наредба №14/2015г., респективно чл.6, ал.2 от подписания от Вас Договор за отпускане на безвъзмездна финансова помощ имате поет ангажимент да **започнете реалното изпълнение** на одобрения бизнес план **в срок, не по-дълъг от девет месеца,** считано от датата на сключване на договора**.**

Във връзка с проверка на изпълнението на нормативните изисквания, включително изискването за точното изпълнение на бизнес плана и поетите в договора за подпомагане ангажименти и на основание чл. 33, ал.1 от Наредба №14/2015г., респективно чл.13, ал.3 и чл.14, ал.3 от договора за отпускане на безвъзмездна финансова помощ е необходимо да представите в съответната на географското разположение на стопанството Ви Областна дирекция на ДФ”Земеделие”, отдел РРА **заверени за вярност** **документи, които недвусмислено да доказват действителното започване на изпълнението на одобрения в договора за подпомагане бизнес план.**

Документите следва да са свързани с конкретното изпълнение на одобрения бизнес план и могат да бъдат: Финансови документи, свързани със закупуване на конкретни активи, залегнали в одобрения бизнес план, Приемо предавателни протоколи за конкретни активи и/или услуги, Договори с доставчици и изпълнители на услуги, свързани с дейността на стопанството, Нотариални актове за покупка на земя и/или сгради, Регистрационни талони в КАТ и КТИ на закупена техника, Диплома / сертификат / удостоверение за завършен курс на обучение, Договор за контрол по чл. 18 от ЗПООПЗПЕС с контролиращо лице, което е лицензирано като такова в Р България, Документи, доказващи изпълнение на дейности, свързани с достигане на съответствие със стандарти на ЕС, Трудови договори с наети лица, Справка от НОИ за наети лица, други относими към конкретния бизнес план документи, доказващи начало на реалното му изпълнение.

Същите ще бъдат взети под внимание при проверка на цялостното изпълнение на бизнес плана след подаване на заявка за второ плащане.

Обръщаме внимание на разпоредбите на чл. 9, ал.2 и чл.10, т.2 от Наредба №14/2015г., респективно чл.2, ал.2 и чл.9, ал.1, т.2 от договора за подпомагане, съгласно които помощта се предоставя след като бъде установено **точно изпълнение** на бизнес плана, както и на чл.33, ал.2 от Наредба №14/2015г., респективно чл. 9, т.18 от договора за подпомагане, съгласно които Разплащателната агенция изисква връщане на полученото от ползвателя първо плащане и не му дължи второто плащане, когато при проверките **бъде установено неспазване на едно или повече от изискванията** на Наредба №14/2015г. и/или едно или повече задължения на ползвателя, поето/и с договора за предоставяне на финансова помощ.